钦定古今图书集成/历象汇编/历法典/第088卷 > 《新法历书四》 > 浑天仪说四
## 钦定古今图书集成/历象汇编/历法典/第088卷 > 《新法历书四》 > 浑天仪说四

制内外不等圈

全不等圈者，即黄道高弧及时圈是。小大形势各不
一。盖黄道有二，一在外围仪周为匾圈，任宽十二或
十六度，虽总分三百六十度，然复依十二宫为界，其
横线每三十度为一宫，限引长之为全线。每十五度
为一节，亦引半线以别之。度分细界于中，一边书节
气，一边书二十八宿，各以本度得节气，而宫名可免
矣。一在内制，与赤道及馀圈等，独一面书度数，各以
三十度为限，大小较他圈不等，外边周与赤道及过
极圈之内周等齐，任于三十度正对之界开小口，用
以合乎过冬夏二至极圈所留之口。内边周开一深
圈，即从南黄极中出铜弧如弓形，其一末入枢心，一
末带日轮于深圈中转，俱不异于月轮焉。如图上圆
形，为黄道圈之正面，《甲乙》为口，《丙》为带日轮之弓形。